Nerukkaatissiorfiit pillugit Kalaallit Nunaannut nalunaarut

Nersutaatit nerisassaat pillugit inatsisip Kalaallit Nunaannut atulersinnera pillugu peqqussut nr. ... ...-imeersumi § 1, imm. 1 aamma 3, nr. 1-10, § 1a, imm. 1-2 aamma § 7 naapertorlugu inuussutissanut, nunalerinermut aalisarnermullu ministerimit aqunneqartuni inuussutissanut, nerukkaatissanut uumasunullu nakorsaqarnermut tunngasuni Inuussutissalerinermut Aqutsisoqarfiup aamma Namminersorlutik Oqartussat Kalaallit Nunaanni suliassaat piginnaatitaanerilu pillugit nalunaarummi § 3, imm. 4 naapertorlugu:

**Kapitali 1**

*Atuuffia*

**§ 1.** Nersutaatit nerisassaasa nassaarineqarsinnaaneri aamma utertinneqarsinnaaneri, salmonella'mik akiuisinnaaneq kiisalu nerukkaatissatigut eqqiluisaarnermik qulakkeerisunik nerukkaatissiorfiit nalunaarsugaasarnissaannut akuerineqartarnerinilu piumasaqaatit aaqqissuussinerillu qulakkeernissaannut aalajangersakkanik nalunaarut manna aalajangersaavoq. Nalunaarummi nerukkaatissiffiorfiit sutigut tamatigut ingerlaat pineqarput, tassunga ilanngullugit nerukkaatissat suliarineri, assartorneri, toqqortarineri, tuniniarneri atorneqarnerilu.

*Imm. 2.* §§ 7-16-imi aalajangersakkat taamaallaat nerukkaatissiorfinnut nerukkaatissanik avammut niuerutissatut aalajangikkanik imaluunniit avammut niuerutissanut nerukkaatissanut ilaasunik tuniniaasunut passussisunullu atuupput.

*Imm. 3.* Nerukkaatissiorfiit nalunaarsugaasimasut imaluunniit akuerineqarsimasut suliffeqarfiit inuussutissalerisut pillugit Kalaallit Nunaannut nalunaarummiittuni inuussutissanut ilaasunik imaluunniit nerukkaatissanik, uumasunit pisunik saniatigullu tunisassianik taakkuninngalu pisunit tunisassianik avammut niuerneq pillugu Kalaallit Nunaannut nalunaarummiittunik nerukkaatissani orsumik akoqartunik imaluunniit uumasunik kinguaassiortitsisuni suliaqaqqusaanngillat.

**Kapitali 2**

*Nassuiaatit*

**§ 2.**Nalunaarummi matumani uku imatut paasineqassapput:

1. "nerukkaatissiorfik": pisortat imaluunniit namminersortut ingerlataat, iluanaaruteqarnissaq imaluunniit iluanaaruteqannginnissaq siunertaralugu nerukkaatissanik tunisassiornermut, sananermut, pilersitsinermut, toqqortaqarnermut, assartuinermut imaluunniit nassiussuinermut ilaasumik sutigulluunniit sulianik ingerlataqartoq, tassunga ilanngullugu pineqartup nammineq inuussutissarsiutaani uumasunut nerukkaatissanik pilersitsineq toqqortaqarnerlu.
2. "navianartoq" inuussutissani nerukkaatinilu uumassuseqartunut, akuutissatigut sunniuteqartitsisunulluunniit atasinnaasunik imaluunniit inuussutissap nerukkaatissalluunniit qanoq ittuuneruanut atasut peqqinnissamut ajoqusiillutik sunniuteqarsinnaasut.
3. "tunisassiornermut, suliarinninnermut nassiussuinermullu atasut" inuussutissap aallaqqaammut tunisassiarineraniit tooqortarineranut, assartorneranut, tunineqarneranut imaluunniit inaarutaasumik atuisumut tunniunneranut atasut tamarmik, tassunga ilanngullugu eqqussuineq.
4. "nerukkaatissani eqqiluisaarneq": siunertaasutut atorneqarpata nersutaatit nerisassaat nerukkaatissatut tulluartuunerisa qulakkeernissaanut navianartullu akiornissaannut pisariaqartunik aaqqiinerit piumasaqaatillu
5. "annerusumik nersutaatit nerisassaannik tunisassiorneq": nunalerinermi tunisassianik tunisassiorneq, tassunga ilanngullugit pingaartumik naatitsineq, katersineq, immuiaaneq, uumasunik kinguaassiortitsineq (toqoraanissaq sioqqullugu) imaluunniit aalisarneq, taamaalilluni katersuinerup, katersinerup imaluunniit pisarinerisa kingorna, allatigut suliarineqanngitsunik tunisassianik pilersitsisoqarluni, pisariunngitsumik suliarineri eqqaassanngikkaanni.
6. "Tunisassiat": Nersutaatit nerisassaat, akooriikkut, akuutissiat, nerukkaatissat allallu tunisassiat nerukkaatissani atugassatut aalajangikkat imaluunniit atorneqartut.
7. "Orsumik akusat": nerukkaatissanut akussanik sananeq, imaluunniit akut tamarmik naasumik imaluunniit uumasumit ataatsimeersuuppata, uuliat suliarineqangitsut, uuliat akuiarneqarsimasut, uumasunit pisut orsut, suliffeqarfit inuussutissalerisut pillugit Kalaallit Nunaannut nalunaarummi ilaasut Kalaallit Nunanni suliffeqarfimmiit inuussutissaleriffimmiit uulianngorteqqinneqarsimasut akunerisigut nersutaatit nerisassaannit, imaluunniit uuliamik imaluunniit orsumik akusamik sananissaq siunertaralugu taakku tunngavigalugit tunisassiat; taakkununnga ilaanngitsutuaq tassaavoq immikkoortitani imminnut tulleriiaartuni aamma uulianik akuikkanik akusanik toqqorsineq.
8. "Passussineq": nerukkaatissanik sutigulluunniit suliaqarneq, tassunga ilanngullugit toqqortarineri assartornerilu.
9. "Aalisakkat": Aalisakkat ilivitsut taakkulu ilaannik panertitat.
10. "Aalisakkanit qajuusaaasiat": Aalisakkanik ilivitsunik taakkuluunniit ilaannik kissaanikkut, naqitsinikkut panertitsinikkullu suliarineqarlutik tunisassiat, panertinnissai sioqqullugu aalisakkanut sananeqaammik solubel'imik akuliunneqarsimalluni.
11. ”Aalisakkanit uulia": Uulia aalisakkanit imaluunniit taakku ilaannit sananeqartoq, imertaa peerniarlugu siggorneqarsimasoq (uumasut suunera pillugu paasissutissartalik, assersuutigalugu saarulliup tinguata iginnera).
12. "Nerukkaatissat": Atortussiat imaluunniit tunisassiat tamarmik, tassunga ilanngullugit nerukkaatissanut akuutissiat, suliarineqarsimannginneri imaluunniit tamakkiisumik ilaannakuusumilluunniit suliarineqarsimaneri apeqqutaatinnagu, uumasunit nerineqartussanngorlugit aalajangikkat.
13. "Nerukkaatissat akusat": Nersutaatit nerisassaat ikinnerpaamik marlunnik akusat, nerukkaatissianut akuutissianik akusat imaluunniit akusaanngitsut, uumasunut nerukkaatissatut naatsorsuussaaq, nerukkaatissat tangillit imaluunniit nerukkaatissanut tapiliussat.
14. "Nersutaatit nerisassaat": Naasunit pisunit imaluunniit uumasunit pisunit tunisassiat, pingaarnertut siunertaasoq tassaalluni uumasup nerisassatigut pisariaqartitaannik naammassinninnissaq, pissusissamisoortumik pissuseqartoq, nutaajusoq imaluunniit asiunaveersaagaq, aamma uumasunut nerukkaatissatut aalajangigaq, allanngortinnagu imaluunniit suliarineqarsimalluni imaluunniit nerukkaatissanut akussatut imaluunniit akooriikkani atugassatut suliarineqarsimasoq.
15. "Immikkoortitat": Nerukkaatissat katersat suuneri paasineqarsinnaasut taakku pillugit aalajangiisoqarsimalluni ataatsimoorussamik ilisarnaateqartut, soorlu pileqqaarfii, suuneri, poortuutissat aalajangersimasut, suliffeqarfik poortuutissaliorfik, nassiussisoq imaluunniit nalunaaqutsiineq tunisassiornermullu ilaappat, assigiiaartunik tunisassiornermi uuttuutinik atuiffiusumiit tunisassiornermi immikkoortoq, imaluunniit ingerlaavartumik sanaartorneqarlutik ataatsimoortillugillu toqqorsimaneqarlutik immikkoortut taamatut ittut amerlassusii.
16. "Nerukkaatissanut akuutissat": Atortussiat, uumasuaqqanit pisut pilersitat nersutaatinut nerisassaanngitsut akoriingaanngitsullu, aamma siunertaqarluni nersutaatit nerisassaannut imaluunniit imermut akusat, tulliuttumi sulineq ataaseq arlallilluunniit immikkut naammassiniarlugit:
    1. nersutaatinut nerisassat piginnaasai pitsaasumik sunnerniarlugit,
    2. naasunit pisut tunisassiat piginnaasai pitsaasumik sunnerniarlugit,
    3. uumatitsivinni aalisakkani ininilu timmiaaqqat qalipaatai pitsaasumik sunnerniarlugit,
    4. uumasut nerisassatigut pisariaqartitaat naammassiniarlugit,
    5. naasunit pisunik tunisassiat avatangiisinut sunniutai pitsaasumik sunnerniarlugit,
    6. uumasunit pisunik tunisassiorneq, tapisiat atugarissaarnerlu pitsaasumik sunnerniarlugit, pingaartumik bakteeriat inalukkaniittut imaluunniit nersutaatinut nerisassat unneqarnerisa sunnerneqarnerisigut, imaluunniit
    7. miluuffigisaminut ilanngartuisunut imaluunniit uumasup ipiusartaanut sunniuteqartut.
17. "Akooriikkat": Nersutaatit nerisassaannut akuutissianik akusat imaluunniit nersutaatit nerisassaannut toqqaannartumik aalajangikkat nersutaatit nerisassaat imaluunniit imeq atorlugu nerukkaatissanut akuutissamik ataatsimik arlalinnilluunniit akusineq.

**Kapitali 3**

*Nassaarineqarsinnaaneri utertinneqarnerilu*

**§ 3**. Nerukkaatissiorfiit tunisassiornermi, pilersitsinermi nassiussuinermilu atasuni tamani nerukkaatissat aamma nerukkaatissanut aalajangikkat imaluunniit akussatut naatsorsuutigineqarsinnaasut akussat sulluunniit nassaarineqarsinnaaneri qulakkiissavaat.

*Imm. 2*. Nerukkaatissat aamma nerukkaatissanut akussatut aalajangiunneqarsimasup imaluunniit akussatut naatsorsuutigineqartup suminngaanniit pissarsiarisimanerlugit nerukkaatissiorfiit paasisinnaassavaat. Siunertamut tassunga aaqqissuussinernik suleriaatsinillu pilersitsisoqassaaq, taamaalilluni noqqaasoqarneratigut paasissutissat Inuussutissalerinermut Aqutsisoqarfimmit atorneqarsinnaallutik.

*Imm. 3*. Tunisassiaminnik pilersórneeqartut suliffeqarfiit allat nassaarinissaannut aaqqissuussinernik suleriaatsinillu nerukkaatissiorfiit pilersitsissapput. Paasissutissat taakku noqqaasoqarneratigut Inuussutissalerinermut Aqutsisoqarfimmit atorneqarsinnaassapput.

*Imm. 4*. Nerukkaatissaq tuniniarneqartoq imaluunniit tuniniarneqartussatut naatsorsuutigineqarsinnaasoq tulluartumik nalunaaqutsersuinermik imaluunniit suuneranik uppernarsaammik pilersorneqassaaq, immikkoornerusumik aalajangersakkani piumasaqaatit attuumassuteqartut naapertorlugit suunerata uppernarsaataa imaluunniit nalunaaqutsersuineq iluaqutigalugu nassaarineqarsinnaaneranut oqilisaasoq.

**§ 4**. Nerukkaatissiorfik isumaqarpat imaluunniit isumaqarnissaminut tunngavissaqarpat nerukkaatissat suliffeqarfimmit eqqunneqarsimasut, tunisassiarineqarsimasut, pilersinneqarsimasut, suliarineqarsimasut imaluunniit nassiussuunneqarsimasut nerukkaatissat isumannaatsuunissaannut piumasaqaatinik naammassinninngitsut, nerukkaatissat pineqartut niuerfimmiit ingerlaannartumik utertinnissaannut ingerlaannartumik iliuuseqassaaq tamannalu pillugu Inuussutissalerinermut Aqutsisoqarfimmut ilisimatitsilluni. Pisuni taakkunani aamma imm. 3-mi pineqartuni pisuni, nassiussat imaluunniit immikkoortitat nerukkaatissat isumannaatsuunissaannut piumasaqaatinik naammassinninngitsut nerukkaatissat aserorterneqassapput, allamik aaqqiisoqarnissaanut Inuussutissalerinermut Aqutsisoqarfimik akuersisimanngippat. Nioqqutissat utertinneqarnerinut tunuliaqutaasoq pillugu suliffeqarfik nerukkaatissanik atuisunut kinguneqarluartumik eqqortumillu paasissutissiissaaq, pisariaqassappallu tunisassiat tunniunneqareersimasut atuisuniit uterteqqussallugit, peqqinnissakkut qaffasissumik illersuinissap angunissaanut aaqqiinerit allat naammanngippata.

*Imm. 2*. Nerukkaatissiorfik niuertarfinni niuernermut imaluunniit nassuissuisumut suliffeqarfimmut, nerukkaatissat poortornerinut, nalunaaqutsersornerinut, isumannaatsuunerinut imaluunniit innarlinnginnginnissaannut sunniuteqanngitsumut akisussaasoq, ingerlataminut sinaakkusiussat iluanni, nerukkaatissat isumannaatsuunissaannut piumasaqaatinik naammassinninngitsunik niuerfimmiit tunisassianik utertitsinissaq siunertaralugu qanoq iliornissamut piareersaateqassaaq, soorlu aamma tunisassiortunit, pilersitsisunit, suliarinnittunit imaluunniit Inuussutissalerinermut Aqutsisoqarfimmiit aalajangiiffigineqartunik qanoq iliornissamut piareersaatit pillugit suleqatigiinnermut atasumik nerukkaatissat nassaarinissaanut pisariaqartunik paasissutissanik attuumassuteqartunik ingerlatitseqqinnikkut nerukkaatissat isumannaatsuunissaannut peqataassasoq.

*Imm. 3*. Nerukkaatissat suliffeqarfiup tuniniagai, nerukkaatissat isumannaatsuunissaannut piumasaqaatinik naammassinninnginneranik isumaqaruni imaluunniit isumaqarnissamut tunngavissaqaruni nerukkaatissiorfiup ingerlaannartumik Inuussutissalerinermut Aqutsisoqarfik nalunaarfigissavaa. Nerukkaatissanik pineqartunik atuinermi aarlerinatut pinaveersaartinnissaannut qanoq iliornissamut piareersaatit pillugit suliffeqarfik Inuussutissalerinermut Aqutsisoqarfimmut nalunaaruteqassaaq, aamma nerukkaatissani aarlerinartuusinnaasut tamanna pinaveersaartitsissappat, annikilliliissappat imaluunniit peerutsitsissappat Inuussutissalerinermut Aqutsisoqarfimmik suleqateqarnissaq akornusersortussaanagu arlaatigulluunniit siorasaassanagu.

*Imm. 4*. Suliffeqarfiup tunniussaani imaluunniit tunniussimasaani nerukkaatissani aarlerinartut pinngitsoortinissaat siunertaralugu qanoq iliornissamut piareersaatit pillugit nerukkaatissiorfik Inuussutissalerinermut Aqutsisoqarfimmik suleqateqassaaq.

**Kapitali 4**

*Salmonellap akiorneqarnera*

**§ 5.** Nerukkaatissani salmonellap baktreeriaanik nerukkaatissiorfik kinguneqarluartumik pinaveersaartitsissaaq akiuissallunilu.

**§ 6.** Nerukkaatissani salmonellap bakteeriaanik nassaarnermi, serotype sunaanersoq apeqqutaanani, nerukkaatissat tuniniaqqusaanngillat. Tuniniaanissaq sioqqullugu peqqinnartutut nalinginnaasutullu niuernermi pitsaassutsimik naammassinnilluni salmonellamut kinguneqarluartumik suliarineqarsimappat taamaattoq nerukkaatissat tuniniarneqarsinnaapput.

*Imm. 2.* Inuit imaluunniit uumasut peqqissusiannut navianartutut nalilerneqartunik nerukkaatissanik salmonellap baktreeriaanik nassaarnermi nerukkaatissat navianartutut isigineqassapput.

Imm. 3. Imm. 2 malillugu nerukkaatissat inuit imaluunniit uumasut peqqissuunerannut navianartutut nalilerneqarpata § 4-mi allanneqartunik qanoq iliornissamut piareersaatinik nalequttunik nerukkaatissiorfik aalajangiissaaq.

**Kapitali 5**

*Suliffeqarfiit nalunaarsugaanissaannut akuerineqarnissaannullu pisussaaffiit*

**§ 7**. Nerukkaatissanik ingerlatanillu atassuteqartunik ukuninnga pingaarnertut tunisassiorneq pillugu ilanngussaq 1-imi aalajangersakkanik nerukkaatissiorfik eqqortitsissaaq:

1. tunisassiorfiusumi pingaarnernik tunisassianik assartuineq, toqqortaqarneq aamma passussineq.
2. tunisassiorfiusumiit suliffeqarfimmut pingaarnertut tunisassianik pilersuinissaq siunertaralugu assartuineq.

*Imm. 2*. Imm. 1-imi pineqartunit allaanerusut ingerlatat allat eqqarsaatigalugit nerukkaatissiorfiit ilanngussaq 2-mi aalajangersakkanik eqqortitsissapput.

*Imm. 3.* Nerukkaatissiorfiit taamaallaat nalunaarut manna naapertorlugu nalunaarsugaasuniit imaluunniit akuerisaasuniit suliffeqarfinniit nerukkaatissanik pilersorsinnaapput nerukaatissanillu atuisinnaallutik.

Imm. 4. nalunaarut manna naapertorlugu nalunaarsugaasuniit imaluunniit akuerisaasuniit suliffeqarfinniit assartuinernik toqqortaqarnikkullu nerukkaatissiorfiit taamaallaat atueqqusaapput.

*Imm. 5.* Aalisakkanit qajuusaasianik atuinermut passussinermut atasunik ingerlatat pillugit aalisakkanit qajuusaasianik tunisassioq pillugu ilanngussaq 5-imi immikkut piumasaqaatit eqqortinnissaannut nerukkaatissiorfiit qulakkeerissapput.

**Kapitali 6**

HACCP-mi tunngaviit tunngavigalugit nammineq nakkutilliineq

**§ 8.** § 7, imm. 1-imi pineqartunit allaanerusunik ingerlatanik allanik ingerlataqartut nerukkaatissiorfiit HACCP-mi tunngavinnik tunngaveqartunik aalajangersimasumik allakkatigut suleriaaseq imaluunniit aalajangersimasumik allakkatigut suleriaatsinik eqqussissapput, pilersitsissapput malinnissallutillu.

*Imm. 2.* Tunngaviit, tak. imm. 1, kingunerisaannik nerukkaatissiorfiit pineqartut:

* 1. pinaveersaartinneqartussat, peerneqartussat imaluunniit akuerinartumik qaffasissuseqartumut annikillisinneqartussat navianartut suunerinikt paasineqassapput
  2. navianartup pinaveersaartinnissaanut imaluunniit peerneqarnissaanut imaluunniit akuerinartumik qaffasissuseqartumik annikillisinnissaanut nakkutilliinissap pingaaruteqarnerani ingerlaqqinnermut aalajangiisumi killiffimmi imaluunniit killiffinni nakkutilliffissat suunersut paasineqassapput
  3. navianartut pinaveersaartinnissaat, peerneqarnissaat imaluunniit paasineqartut annikillisinnissaat siunertaralugu, pissutsit akuerineqarsinnaasut pissutsinit akuerineqarsinnaanngitsunit immikkoortitsisunik ingerlaqqinnermut aalajangiisuni nakkutilliiffinni killiliussanik aalajangersaassapput
  4. ingerlaqqinnermut aalajangiisuni nakkutilliiffinni kinguneqarluartunik nakkutilliinermi suleriaatsinik aalajangersaassapput naammassisaqarlutillu
  5. ingerlaqqinnermut aalajangiisoq nakkutilliiffik nakkutigineqanngitsoq nakkutilliinermi paasineqarpat iluarsiisunik aaqqiinernik aalajangiissapput
  6. nr. 1-5-imi allaaserineqartut qanoq iliornissamut piareersaatit tamakkiisuuneri kinguneqarluartumillu sulinerinik uppernarsaanissamut suleriaatsinik aalajangersaassapput; uppernarsaanermi suleriaatsit akuttunngitsumik akuttussuseqartumik naammassineqartassapput
  7. nr. 1-6-imi qanoq iliornissamut piareersaatit kinguneqarluartumik atorneqarnerinik uppernarsaanissamut nerukkaatissiorfiup suuneranut angissusianillu naapertuuttunik allagaatinik suliaqassapput allattuillutillu.

*Imm. 3.* Tunisassiami, ingerlaatsimi imaluunniit tunisassiornermi, pilersitsinermi, toqqortaqarnermi nassiussuinermilu ilaasumi allannguisoqarpat nerukkaatissiorfiup suleriaaseq misissussavaa allannguinerillu pisariaqartut isumagalugit.

*Imm. 4.* Imm 1 aamma 3 naapertorlugit suleriaatsinik allaaserinnittut allagaatit ingerlaavartumik nutarterneqartarnissai nerukkaatissiorfiit qulakkiissavaat.

**Kapitali 7**

*Nerukkaatissiorfiit nalunaarsugaaneri akuerisaanerilu*

**§ 8.** Nerukkaatissiorfiit:

* + 1. nalunaarsuinissaq siunertaralugu suliffeqarfiit aqutani tamaasa pillugit aamma nerukkaatissanik tunisassiornermi, pilersitsinermi, toqqortaqarnermi, assartuinermi nassiussuinermiluunniit atasumik ingerlataqartut pillugit Inuussutissalerinermut Aqutsisoqarfimmut nalunaaruteqassapput
    2. suliffeqarfiit aqutani tamaasa pillugit paasissutissanik nutarterneqarsimasunik Inuussutissalerinermut Aqutsisoqarfimmut tunniussissapput, tak. nr. 1, tassunga ilanngullugit ingerlatani annertuunik allannguineq aamma suliffeqarfiup pioreersup matuneqarnera pillugu Inuussutissalerinermut Aqutsisoqarfiup nalunaarfigineqarnera.

**§ 10.** Ilanngussaq 3-mi pineqartunik nerukkaatissanut akuutissanik tuniniaasut nerukkaatissiorfiit Inuussutissalerinermut Aqutsisoqarfimmit akuerisaassapput.

**§ 11**. Ingerlatat nutaat suulluunniit pilersinneqarnissaa sioqqullugu nalunaarummi matumani piumasaqaatinik attuumassuteqartunik suliffeqarfik naammassinnittoq aqutsioqarfiup sumiiffimmi pulaarnermini paasippagu suliffeqarfik Inuussutissalerinermut Aqutsisoqarfimmit akuerineqassaaq.

*Imm. 2*. Pulaarnermili paasineqarpat suliffeqarfiup attaveqaatinik atortunullu piumasaqaatinik tamanit naammassinnittoq Inuussutissalerinermut Aqutsisoqarfik pissuteqartumik akuersisinnaavoq. Pissutissaqartumik akuersinermiit kingusinnerpaamik qaammatit pingasut kingorna pulaarnermi suli allami paasineqarpat imm. 1-imi piumasaqaatit allat naammassineqarsimasut taamaallaat tamakkiisumik Inuussutissalerinermut Aqutsisoqarfik akuersisinnaavoq. Erseqqissumik siuariartoqarsimappat, suliffeqarfilli suli piumasaqaatinik taakkuninnga tamanik naammassinnissimanngippat pissuteqartumik akuersisimaneq Inuussutissalerinermut Aqutsisoqarfimmit sivitsorneqarsinnaavoq. Pissuteqartumik akuersinerli qaammatini ataqatigiissuni arfinilinnit sivisunerusumik atuutissanngilaq.

*Imm. 3.* Tunisassiat ingerlatsivimmi nassaassaanatik taamaallaat niuernermik ingerlataqarpata Inuussutissalerinermut Aqutsisoqarfik sumiiffimmi akuersiniarlutik pulaassanngitsoq nerukkaatissiorfiit noqqaassutigisinnaavaat.

*Imm. 4.* Nerukkaatissiorfiit pineqartut, tak. imm. 3, Inuussutissalerinermut Aqutsisoqarfiup aalajangigaani ilusimi nalunaarummi matumani nerukkaatissat tuniniarneqartut ingerlanneqartullu nalunaarummi matumani piumasarineqartunik naammassinninneri pillugit nalunaarummik Inuussutissalerinermut Aqutsisoqarfimmut saqqummiussissapput.

**Kapitali 8**

*Nerukkaatissiorfiit nalunaarsugaanissaq pillugu nalunaaruteqarnerat aamma akuerineqarnissaq pillugu qinnuteqarnerat*

**§ 12.** Nerukkaatissiorfiit, tassunga ilanngullugit pingaarnertut tunisassiortut suliffeqarfiit § 9, nr. 2 aamma § 10 malillugu Inuussutissalerinermut Aqutsisoqarfimmi nalunaarsugaassapput imaluunniit akuerisaassapput.

**§ 13.** Nerukkaatissiorfiit, tassunga ilanngullugit pingaarnertut tunisassiortut suliffeqarfiit, § 12-mut ilaasut nerukkaatissiorfittut nalunaarsugaanissaq aamma akuerineqarnissaq pillugu immersugassamik atuissapput, Inuussutissalerinermut Aqutsisoqarfiup nittartagaani [www.fvst.dk-mi nassaarineqarsinnaasoq.](http://www.fvst.dk/)

**§ 14.** Nerukkaatissiorfiit [www.fvst.dk](http://www.fvst.dk/) aqqutigalugu ingerlatani annertuumik allannguineq pillugu Inuussutissalerinermut Aqutsisoqarfimmut nalunaaruteqassapput, tak. § 9, nr. 2.

**§ 15.** Inuussutissalerinermut Aqutsisoqarfimmi nalunaarsugaasumi imaluunniit akuerisaasumi nerukkaatissiorfimmi piginnittut nikinnerini, suliffeqarfimik tigusisoq, kingusinnerpaamik piffissami tigusiffiusumi piginnittut nikinnerat pillugu allakkatigut Inuussutissalerinermut Aqutsisoqarfimmut nalunaaruteqassaaq. Nerukkaatissiorfik siusinnerusukkut piginnittut nalunaarsugaanut imaluunniit akuersissutaanut ilaasut ingerlatat nerukkaatissiorfiup nangissinnaavai. Inuussutissalerinermut Aqutsisoqarfiup taakku akuerisimallugit imaluunniit nalunaarsorsimallugit nalunaarutigippagit aatsaat ingerlatat allat nerukkaatissiorfiup aallartissinnaavai.

**§ 16.** Nerukkaatissiorfiup atorunnaarnerani Inuussutissalerinermut Aqutsisoqarfimmi nalunaarsugaasimasut imaluunniit akuerineqarsimasut suliffeqarfiit kingusinnerpaamik ullumi atorunnaarfimmi atorunnaarneq pillugu allakkatigut Inuussutissalerinermut Aqutsisoqarfimmut nalunaarutigissavaat, tak. § 9, nr. 2.

**§ 17.** Inuussutissalerinermut Aqutsisoqarfiup immikkut pisuni aamma allakkatigut tunngavilersorneqartumillu noqqaasoqarneratigut nerukkaatissiorfittut nalunaarsugaanermut akuerisaanermullu atatillugu digitalikkut attaveqatigiinneq pillugu piumasaqaat peersinnaavaa, tak.

§§ 14-16.

**§ 18.** Inuussutissalerinermut Aqutsisoqarfiup § 9, nr. 1 naapertorlugu nalunaarsugaasunut suliffeqarfinni ingerlatanut ataasiakkaat tamaasa nunami allattuiffimmi ataatsimi arlalinniluunniit ilanngutissavai.

*Imm. 2.* § 10 naapertorlugu Inuussutissalerinermut Aqutsisoqarfimmit akuerineqarsimasut nerukkaatissiorfiit ataasiakkaat ilisarnaatitut normuini nunami allattuiffimmi ilanngunneqassapput. Ilisarnaatitut normu tunniunneqartoq ilanngussaq 4-mi allanneqartutut iluseqassaaq.

*Imm. 3.* Inuussutissalerinermut Aqutsisoqarfiup imm. 1-2-mi pineqartut suliffeqarfit pillugit allattuiffik imaluunniit allattuiffiit tamanut saqqummiussinnaavai.

**Kapitali 9**

*Pineqaatissiineq atuutilernerlu pillugit aalajangersakkat*

**§ 19.** Pineqaatissiissut sakkortunerusoq inatsimmik allamik pissuteqanngippat, § 1, imm. 3-mik, §§ 3-5-mik, § 6, imm. 1-imik aamma 3-mik, §§ 7-10-mik, § 12-mik imaluunniit §§ 14-16-imik unioqqutitsisumut akiliisitsilluni pineqaatissinneqarsinnaavoq.

*Imm. 2*. Unioqqutitsinernut ingerlatseqatigiiffiinnit il.il. (inatsisitigut pisinnaatitaasoq pisussaatitaasorlu) unioqqutinneqartunut ingerlatseqatigiiffik taamatut akiliisitaanissamut akisussaatitaasinnaavoq.

§ **20.** Nalunaarut ulloq xx.xx 2013-imi atuutilerpoq. 2022

# Ilanngussaq 1

PINGAARNERTUT TUNISASSIORNEQ

Nerukkaatissat pillugit pingaarnertut tunisassiornermut atasumi nerukkaatissiorfinnut piumasaqaatit, tak. § 7, imm. 1.

1. Eqqiluisaarnissamut aalajangersakkat
   1. Nerukkaatissiorfiit nerukkaatissanik pingaarnertut tunisassiornermut akisussaasut qulakkiissavaat ingerlatsineq aqunneqartoq ingerlanneqarlunilu taamaalilluni navianartut, nerukkaatissat isumannaatsuunerinut sunniuteqarsinnaasut pinaveersaartinneqarlutik, peerneqarlutik imaluunniit annikillisinneqarlutik.
   2. Nerukkaatissiorfiit sapinngisamik qulakkiissavaat pingaarnertut tunisassiat akisussaaffigalugit suliarineqartut, piareersarneqartut, salinneqartut, poortorneqartut, toqqortarineqartut assartorneqartullu mingutsitsinermut asiunissaannullu illersorneqartut.
   3. Pingaarnertut tunisassiornermi navianartunik akiuineq pillugu inatsisinik attuumassuteqartunik eqqortitsinikkut immikkoortoq 1-imi aamma 2-mi pisussaaffinnik nerukkaatissiorfinni pisortat naammassinnissapput, tassunga ilanngullugit:
2. navianartumik mingutsitsinerup akiornissaanut aaqqiinerit assersuutigalugu silaannarmiit, nunamiit, imermiit, naggorissaatissaniit, naasunik illersuutiniit, biocideniit aamma uumasunut nakorsaatiniit kiisalu eqqakkanik passussinermiit igitsisarnermiillu
3. nerukkaatissat isumannaatsuunerinut pingaaruteqartunik naasut peqqissuunerinut, uumasut peqqissuunerinut avatangiisinullu tunngasut aaqqiinerit, tassunga ilanngullugit uumasuni nappaatit aamma uumasuni nappaatini sunniutinik nakkutilliineq akiuinerlu.
   1. Nerukkaatissiorfiit, pisuni pisariaqalersuni, tulluartunik qanoq iliornissamut piareersaateqassapput pingaartumik uku siunertaralugit:
4. atortut, sakkut, puut, karsit biilillu, suliaqarnermi, piareersaanermi, immikkoortiterinermi, poortuinermi, toqqorsinermi nerukkaatissanillu assartuinermi atorneqartut eqqiluitsuutinnissat, eqqiaanerullu kingorna tamanna pisariaqassappat tulluartumik tunmillannartuiarlugit
5. pisariaqassappat tunisassiornermut, assartuinermut nerukkaatissanillu toqqortaqarnermut eqqiluisaarnikkut piumasaqaatit kiisalu nerukkaatissat ipeqannginnissaat qulakkeerlugit
6. mingutsitsinerit navianartut pinaveersaartinnissaat pisariaqartillugu imeq mingutsoq atussallugu
7. sapinngisamik uumasut ajoqusiisartullu navianartumik mingutsitsinissaat pinngitsoortillugit
8. eqqakkat atortussiallu navianartut immikkoortillugit isumannaatsumillu toqqortaralugit passullugillu, taamaalilluni navinartumik mingutsitsinissaq pinngitsoortillugu
9. poortuuutissat nerukkaatissanik navianartumik mingutsitsinnginnissaat qulakkeerlugu
10. pingaarnertut tunisassianiit misiligutiinik imaluunniit misiligutinit allaniit, nerukkaatissat isumannaatsuunissaannut attuumassuteqartuniit misissueqqissaarnerit attuumassuteqartunit inernerit sillimaffigalugit.
11. Allattuiffiit
    1. Nerukkaatissiorfinni pisortat navianartunik akiuinissamut aalajangikkat aaqqiinerit pillugit tulluartumik piffissanilu tulluartuni aamma nerukkaatissiorfiup angissusianut suuneranullu naapertuuttumik allattuillutillu toqqortaqassapput. Nerukkaatissiorfimmi pisortat Inuussutissalerinermut Aqutsisoqarfimmut atugassani allattuiffinni taakkunani attuumassuteqartunik paasissutissiissapput.
    2. Nerukkaatissiorfimmi pisortat uku pillugit allattugaqassapput:
12. pingaarnertut tunisassiat isumannaatsuunerinut sunniuteqarsinnaasunik ajoqusiisartunik nappaatinillu atuuttoqarnera, pingaarnertut tunisassianiit misiligutinik imaluunniit nappaatip suussusersinissaa siunertaralugu tiguneqartut misiligutinik allanik misissueqqaarnernit inernerit, nersutaatit nerisassaasa isumannaatsuunerinut pingaaruteqartut
13. nerukkaatissat tunniunneqartut suulluunniit sumukaannissaat annertussusaallu.
    1. Allat, assersuutigalugu siunnersortit, taakku ingerlataannut attuumassuteqarsinnaasunik allattuiffinnik allattuineranni nerukkaatissiorfinni pisortat ikiuutissapput.

# Ilanngussaq 2:

NERUKKAATISSANUT PINGAARNERTUT TUNISASSIORFIUP ILAANIT ALLANUT NERUKKAATISSIORFINNUT PIUMASAQAATIT, tak. § 7, imm. 2.

ATORTORISSAARUTIT ATORTULLU

1. Nerukkaatissanik pilersitsinermut toqqortarinerinullu atortorissaarutit, atortut, puut, karsit biilillu taakkulu eqqaaniittut ipiitsuutinneqassapput, aamma ajoqusiisartut akiornissaannut kinguneqarluartut suliniutit naammassineqassallutik.
2. Atortorissaarutit atortullu tunngavii, ilusii, suliarinerilu annertussusaalu imaassapput,
3. naammaginartumik eqqiarneqarsinnaassallutik aamma/imaluunniit tunillannartuiarneqarsinnaallutik
4. mingutsitsinerup, akornanni mingutsitsineq nalinginnaasumillu tunisassiat isumannaatsuunerinut pitsaassusaannullu ajortumik sunniutaasut suulluunniit pinngitsoortinnissai siunertaralugit kukkusinnaanerit minnerpaamiitissallugit. Maskiinat nerukkaatissanut atassuteqartut masatserlugit eqqiaarnerisa kingorna panerserneqassapput.
5. Atortorissaarutit atortullu akoorinermut aamma/imaluunniit suliaqarnermut atorneqartut, tunisassiat pillugit tunisassiortup siumoortumik aalajangersagai allakkatigut suleriaatsit naapertorlugit tulluartumik akuttunngitsumik nakkutigineqartassapput.
6. Nerukkaatissaliornermi atorneqartut uuttuutit oqimaalutanilu atortut tamarmik naleqquttumik oqimaalutaanissamut imartussususiliinissamut tulluassappat, eqqoqqissaarnerilu akuttunngitsumik misiligarneqartassallutik.
7. Nerukkaatissiornermi atorneqartut akoorutit tamarmik naleqquttumik oqimaalutaanissamut imartussususiliinissamut tulluassappat, aamma tulluartumik assigiiaartumik aamma assigiiaartumik arrortitsisumik akoorisinnaassallutik. Assigiiaarineq eqqarsaatigalugu akoorutit sunniuteqarluarneri tunisassiortunit qularnarunnaarsinneqassapput.
8. Atortorissaarutit pissusissamisoortumik aamma/imaluunniit qulliniillu naammattumik qaammaqquserneqarsimassapput.
9. Kuuffinni pissutsit pisariaqartitanik akuersissapput; imatut iluseqassapput suliarineqarsimassallutillu nersutaatit nerisassaat mingutsinneqarsinnaanatik.
10. Imeq nersutaatit nerisassiornermi atorneqartut ima pitsaassuseqassaaq uumasut tulluassalluni; erngup aqqutai atortussiaassapput sunniisinnaanngitsut.
11. Kuuffinni, imikoorummi sialuullu erma peerneqassaaq taamaalilluni atortut nerukkaatissallu isumannaatsuunerit pitsaassusaalu sunnerneqarnatik. Ajoqusiisartut isernissaat pinaveersaartinniarlugu asiunerit pujoralallu nakkutigineqassapput.
12. Igalaat allallu ammanerit, tamanna pisariaqartillugu, ajoqusiisartut isertissinnaassanngilaat. Matut ussiittumik matuneqarsinnaassapput matoqqatillugillu ajoqusiisartut silamiitillugit.
13. Qilaat, qilaat appartinneqarsimasut allallu pequtini aalajangersimasut ilai nivingasut, tamanna piusariaqartillugu, iluseqassapput, sananeqarsimallutik suliarineqarsimallutillu, taamaalilluni ipip katersuussinnaanera aalallu iminnguunnera, oquk kissaatigineqanngitsoq pinngitsoortinneqarluni aamma nerukkaatissat isumannaatsuunerinut pitsaassusaannullu sunniuteqarsinnaasut killeqartinneqarluni.

SULISUT

Nerukkaatissiorfiit tunisassiat pineqartut suliarinissaannut pisariaqartunik ilisimasaqartunik piginnaasaqartunillu naammattunik amerlassuseqartunik sulisoqassapput. Sulisut aqutsisut piginnaasai pillugit paasissutissaqartumik (assersuutigalugu soraarummeernermut uppernarsaatit aamma inuussutissarsiornermi misilittakkat) aamma akisussaaffii suliffeqarfiup aaqqissugaanera saqqummiunneqassaaq Inuussutissalerinermut Aqutsisoqarfimmit pissarsiarineqarsinnaasoq. Sulisut tamarmik suliatik, akisussaaffitik pisinnaatitaaffiilu pillugit erseqqissunik allakkatigullu paasissutissanik peqassapput, pingaartumik allannguisoqarnerini tamani, taamaalilluni tunisassiat pitsaassusaat kissaatigineqartoq anguneqarsinnaalluni.

TUNISASSIORNEQ

1. Tunisassiornermut akisussaasumik inummik piukkunnaateqartumik toqqaasoqassaaq.
2. Nerukkaatissiorfinni pisortat nerukkaatissiornermi suliaqarnermi ingerlaqqinnermut aalajangiisunik nassuiaanermik, nakkutilliinermi aqutsinermillu siunertaqartunik tunisassiornermi immikkoortuni assigiinngitsuni siumut aalajangersarneqarsimasunik allatanik suleriaatsinik ilitsersuutinillu malillugit naammassinissaat qulakiissavaat.
3. Pisariaqartillugu akornanni mingutsitsinerit kukkunerillu pinngitsoortinniarlugit imaluunniit minnerpaamiitinniarlugit teknikkikkut imaluunniit suliffeqarfimmi aaqqiisoqassaaq. Sananerup nalaani nakkutilliinissamut naammattunik tulluartunillu sakkoqassaaq.
4. Nerukkatissat inerteqqutaasut, atortussiat kissaatigineqanngitsut allallu atortussiat mingutsitsisu inuit uumasullu peqqissuunerannut pingaaruteqartut nakkutigineqassapput, aamma aarlerinartup millisinnissaa siunertaralugu aalajangersimasunik tulluartunik nakkutilliinermi periusissiaqassalluni.
5. Eqqakkat atortussiallu nerukkaatissiornermut tulluanngitsut immikkoortinneqartariaqarput suunerilu paasineqarlutik. Atortussat uumasunut nakorsaatinik, atortussianik mingutsitsisuni allanilluunniit navianartunik qaffasissumik akullit tulluartuimik iginneqassapput nerukkaatissatullu atorneqaqqusaanatik.
6. Nerukkaatissiorfinni pisortat tunisassiat kinguneqarluartumik nassaarinissaannik qulakkeerisunik naammattumik aaqqiisimassapput.
7. Tunisassiat nalunaaqutsersornerinit erseqqissumik takuneqarsinnaassaaq nerukkaatissatut imaluunniit siunertanut allanut aalajangerneqarsimasut. Tunisassiami ataatsimi immikkoortitat aalajangersimasut ataatsit nerukkaatissatut atugassatut aalajangerneqarnatik nalunaarutigineqarpata nalunaarut taanna kingornatigut sulinermi kingusinnerusumi suliffeqarfimmit allanngortinneqassanngilaq.

PITSAASSUTSINIK NAKKUTILLIINEQ

1. Tamanna tulluarpat nakkutilliinermut akisussaasumik inummik piukkunnartumik toqqaasoqassaaq.
2. Nerukkaatissiorfiit pitsaassutsinik nakkutilliinermut atasumik sulisunik atortunillu tulluartunik laboratoriamik periarfissaqassapput.
3. Pitsaassutsinik nakkutilliinermi pilersaarummik allatamik suliaqartoqarlunilu pilersitsisoqassaaq, pingaartumik tassunga ilaassallutik nerukkaatissiornermi suliaqarnermi ingerlaqqinnermut aalajangiisunik nakkutilliineq, misiligutissanik tigusisarnerni suleriaatsit akulikissusiilu, misissueqqissaarnermi periutsit misissueqqissaarnerillu akulikissusii, atortussiat suliarineqarneriniit tunisassiat naammassinissaannut suut tamarmik misissorneqarnerini immikkuualuttut eqquutsinneqarneri, kiisalu immikkuualuttut eqqortinneqanngippata qanoq pisoqarnissaa allassimassalluni.
4. Nassaarineqarsinnaaneri qulakkeerniarlugu tunisassiami naammassineqartumik atortussiassat suut atorneqarsimanerinik tunisassiortoq uppernarsaasiorsimassaaq. Uppernarsaat taanna piffissami tulluartumi, nersutaatit nerisassaat tuniniarneqarnerinut suna siunertaanersoq apeqqutaatillugu Inuussutissalerinermut Aqutsisoqarfimmit pissarsiarineqarsinnaassaaq. Aammattaaq akunit aamma tunisassiani immikkoortitanit ataasiakkaanit suliarineqarsimasunit tuniniarneqartunillu tamanit misiligutissanik tigusisoqartassaaq, imaluunniit tunisassiornerup immikkoortuanit aalajangersimasunit ataasiakkaanit tamarniit (ataavartumik tunisassiornermi), tunisassiortup siumoortumik aalajangersagaa suleriaaseq malillugu naammattunik annertussuseqartunik, misiligutillu nassaarineqarsinnaaneri qulakkeerniarlugu toqqorneqarsimassallutik (sananeqarneri tunisassiortup nammineq atugassaanut taamaallaat tunngappat akuttunngitsumik akuttussuseqartumik misiligutissanik tigusisoqartassaaq). Misiligutit naqissuserneqassapput imatullu nalunaaqutserneqarlutik ajornanngitsumik suuneri paasineqarsinnaallutik; misiligutip katitigaanerata nalinginnaasuunngitsumik allanngortinnginnissaanut peqquserlullunilu allanngortinnginnissaanut qulakkeerisumik toqqorneqarlutik. Taakku piffissami tulluartumi, nersutaatit nerisassaat tuniniarneqarnerinut suna siunertaanersoq apeqqutaatillugu Inuussutissalerinermut Aqutsisoqarfimmit pissarsiarineqarsinnaassapput. Inuussutissanik tunisassiornermi atorneqanngitsunik uumasunut nerukkaatissat pineqartillugit nerukkaatissanik tunisassiortup tunisassiamit naammassineqartumik misiligutit kisiisa toqqorsimassavai.

UULIAT, ORSUT TAAKKUNINNGALU TUNISASSIAT PILLUGIT DIOXININIK NAKKUTILLIINEQ

1. Nerukkaatiffiorfimmi pisortat, orsunik, uulianik imaluunniit taakkunannga pisunik tunisassianik nerukkaatissani atugassanik tuniniaasut, tassunga ilanngullugit nerukkaatissanut akussat, Kalaallit Nunaannit anninneqartussatut aalajangikkanik nerukkaatissanik tuniniaaneq pillugu Kalaallit Nunaannut nalunaarummi allanneqarsimasut dioxinit aamma dioxinut assigusut PCB-it katinneri pillugit laboratoriani piginnaatitaasuni tunisassiat pineqartut misissoeqqissaarneqassapput.
2. Nerukkaatissiorfinni pisortat HACCP-mi aaqqissuussinernut tapitut immikkoortoq 1-imi pineqartut misissueqqissaarnerit minnerpaamik piumasaqaatit uku naapertorlugit isumagineqassapput (erseqqinnerusumik allassimasoqanngippat tunisassianit immikkortitat misissoqqissaarneqartussat 1 000 t sinnersimassanngilaat):

Nerukkaatissiorfinnit pisortat aalisakkanit uulianik tunisassiortut:

1. aalisakkanit uulianit immikkoortitat 100 %, uulia ukuninnga sananeqarsimappat:

* aalisakkanit uuliami akuiarneqarsimasunit allaanerut aalisakkanit uulianit pisut tunissiat allat
* aalisakkanit nioqqutissat siusinnerusukkut nakkutigineqarsimanngitsut imaluunniit pileqqaarfii allassimanngitsut,
* aalisakkanit nioqqutissanik nerisassatut suliarineqartuniit suliffeqarfiit aalisakkanit saniatigut tunisassiat, aamma inuussutissanik avammut niuernissamut Inuussutissalerinermut Aqutsisoqarfimmit akuerisaasimanngitsut
* saarullernat imaluunnit atlantikumeersut menhaden

1. aalisakkanit uuliami akuiarneqarsimasunit allaanerut aalisakkanit uulianit pisut tunissiat allat immikkortitat 100 %, suliffeqarfimmit anninneqartut
2. nr. i)-mi eqqaaneqanngitsut aalisakkanit uuliamut 2 000 t-mi ataatsimi misissoqqissaagaq ataaseq
3. Uppernarsarneqarsinnaappat nassiussat assigiiaartut ataatsit immikkoortoq 2 naapertorlugu immikkoortitanut annertunerpaamik angissuseqarnissamit anginerusut, aamma naammaginartumik misiligutissanik tigusisoqarsimappat eqqortumik naqissuserneqartunilu misiligutinik misissueqqissaarnermi inernerit akuerineqarsinnaasutut isigineqassapput.
4. Tunisassiani immikkoortitat ataatsit imaluunniit immikkoortoq 2-mi pineqartumi tunisassiami ataatsimi immikkortitani akuusut tamarmik suliffeqarfimmullu pisussat tunisassiornermi, suliarinerini imaluunniit nassiunneqarnerini siusinnerusukkut misissoqqissaarneqarsimaneri nerukkaatissiorfiup uppernarsaatissaqartippagit immikkoortitat pineqartut misissoqqissaarnissannut nerukkaatissiorfik pisussaatinneqassanngilaq.
5. Immikkoortoq 2 naapertorlugu tunisassianit immikkoortitat tamarmik misissoqqissaarneqarsimasut tunisassiat pineqartut imaluunniit taakkununnga ilaasut misissoqqissaarneqarsimanerinut imaluunnit laboratoriami piginnaatitaasumi misissoqqissaagassatut tunniunneqarsimaneranut uppernarsaat ilaatinneqassaaq, tak. immikkoortoq 1, immikkoortoq 2-mi ilaasut immikkoortitaneersut minillugit.

Misissueqqissaarnermut uppernarsaat pilersuinermut aamma immikkoortitamut imaluunniit misissorneqarsimasunut paatsuugassaanngitsumik atatinneqarsinnaassaaq. Taamatut atatitsineq pilersuisumi pilersinneqarsimasumi nassaarineqarsinnaanerinut aaqqissuussami uppernarsarneqarsimasumi allaaserineqassaaq. Pingaartumik nassiussat immikkoortitanit imaluunnit immikkoortuni ataatsimit amerlanerusunik katitigaappata uppernarsaat saqqummiunneqartussaq nassiussani immikkoortunut ataasiakkaanut tamanut uppernarsaataassaaq. Tunisassiami suliffeqarfimmit anninneqartuni misisissuineq isumagineqarpat misissueqqissaarnermut nalunaarusiaq tassaassaaq tunisassiap misissoqqissaarsimaneranut uppernarsaat.

Immikkoortoq 2, nr. iii)-mi pineqartunik tunisassianik nassiussinerit tamarmik tunisassiat pineqartut immikkoortoq 2, nr. iii)-mi piumasaqaatinik naammassisaqarnerannut uppernarsaataassaaq. Pisariaqassappat immikkoortitamut imaluunniit tunniunneqartunut misissoqqissaarsimanerinut uppernarsaat tigusisumut nassiunneqassaaq, suliffeqarfimmi pisortap misissueqqissaarneq laboratoriamit piginnaatitaasumit tiguneqarpat.

1. Nerukkaatissiorfimmi pisortaq laboratoriamik misissueqqissaartitsippat, tak. immikkoortoq 1, Kalaallit Nunaanniit anninneqartussatut aalajangikkanik nerukkaatissanik tuniniaaneq pillugu Kalaallit Nunaannut nalunaarummi aamma nerukkaatissanik tuniniaaneq aamma nunatsinni atorneqartussat pillugit Kalaallit Nunaannut nalunaarrumi aalajangersarneqartut annertunerpaamik akussat qaangerneqarsimappata misissueqqissaarnermi inernerup laboratoriamit Inuussutissalerinermut Aqutsisoqarfimmut nalunaarutiginissaanut nalunaaruteqassaaq.

Nerukkaatissiorfimmi pisortap nammineq nunagisaminit allaanerusumi nunami allami laboratoriamut misissueqqissaarnissaq isumagitissappagu misissueqqissaarnermi inernerup Inuussutissalernerimut Aqutsioqarfimmut nalunaarutiginissaa pilllugu laboratoriamut nalunaaruteqassaaq.

Nunagisaminit allaanerusumi nunami allami laboratoriamut misissueqqissaarnissaq isumagitissappagit nerukkaatissiorfimmi pisortat Inuussutissalerinermut Aqutsisoqarfimmut nalunaaruteqassapput. Kalaallit Nunaanniit anninneqartussatut aalajangikkanik nerukkaatissanik tuniniaaneq pillugu Kalaallit Nunaannut nalunaarummi allassimasutut laboratoria misissueqqissaarnermik isumaginninnera uppernarsarneqassaaq.

TOQQORSINEQ ASSARTUINERLU

1. Nersutaatit nerisassaanni suliarineqarsimasuni akornanni mingutsitsineq pinngitsoortinniarlugu nerukkaatissat suliarineqarsimanngitsut aamma akuutissat immikkoortinneqassapput, puullu eqqortut atorneqassallutik.
2. Nersutaatit nerisassaat puuni tulluartuni toqqorneqarlutillu assartorneqassapput. Pitsaasumik toqqorsinermi pissutit qulakkeernissai siunertaralugu ilusilersukkani, aaqqissuunneqartunik aserfallatsaaliorneqartunilu toqqorsimassapput, inuit nerukkaatissiorfiup pisortaanit akuerisaasut kisimik iserfigisinnaasaat.
3. Nersutaatit nerisassaat toqqorsimaneqarlutillu assartorneqassapput taamaalillutik ajornanngitsumik suuneri paasineqarsinnaallutik, paarlaassinerit akornannilu mingutsitsinerit pinngitsoortinneqarlutik, ajornerulernerilu pinaveersaartinneqarlutik.
4. Puut atortullu assartuinermut, toqqorsinermut, saqqummiunnerinut, passunnerinut nerukkaatissallu oqimaalutarnerinut atorneqartut ipiitsuutinneqassapput. Eqqiaanermi suliniutit eqqunneqassapput, eqqiaanermilu tunillannartuiaanermilu atortuni sinnikut millisinneqassaaq.
5. Asiunerit millisinneqassapput aamma nakkutigineqarlutik, taamaalilluni ajoqusiisartut saassussinerat annikillisinneqarluni.
6. Tamanna siunertamut naapertuuppat kiassutsit sapinngisamik appasissumiitissapput aalap iminnguunnera asiulernerlu pinngitsoortinniarlugit.
7. Aalisakkanit uulia, aalisakkanit qajuusaasianik, aalisakkanit uulianik, aalisakkanik panertunik aalisakkanillu nutaanik tunisassiat nerisassatut aalajangiussaanngitsut suliarineri pillugit Kalaallit Nunaannut nalunaarummi nassuiarneqartut, aamma nerukkaatissani atugassatut aalajangikkat, nalunaarut taaneqartoq naapertorlugu toqqorneqarlutillu assartorneqassapput.

NALUNAARSUINEQ

1. Nerukkaatissiorfinni pisortat tamarmik, tunisassiaq piffissamilu arlaanniluunniit atortorissaarutiminniinngikkalluarluni taamaallaat niueruteqartunut inissisimasut ilanngullugit, paasissutissat attuumassuteqartut nalunaarsussavaat toqqorlugillu, tassa pisineq, tunisassiorneq tunisinerlu pillugit paasissutissat, tigusisummiit pilersuinermut kinguneqarluartumik nassaarsinnaaneq ajornarunnaarsillugu, tassunga ilanngullugu inaarutaasumut apuuffissamut avammut niuerneq.
2. Nerukkaatissiorfinni pisortat, tunisassiaq piffissamilu arlaanniluunniit atortorissaarutiminniinngikkalluarluni taamaallaat niueruteqartunut inissisimasut ilanngunnagit, uku nalunaarsorlugillu toqqorsimassavaat:
3. Nerukkaatissiornermi sulinermut nakkutilliinermullu tunngasut uppernarsaatit

Nerukkaatissiorfiit uppernarsaanermi aaqqissuussinermik peqassapput, nerukkaatissiornermi sulinermi immikkoortunik nassuiaanermik aqutsinermillu siunertaqartut soorlu pitsaassutsimik nakkutilliinissamut pilersaarusiorneq pilersitsinerlu. Nakkutilliinermi attuumassuteqartumi inernerit toqqortarissuaat. Uppernarsaat taanna toqqorsimassaaq, taamaalilluni tunisassiani tuniniarneqartuni immikkoortitanut ataasiakkaanut tamanut tunisassiornerup oqaluttuassartaa nassaarineqarsinnaalluni maalaaruteqarnermilu akisussaaffik inissinneqarsinnaalluni.

1. Nassaarineqarsinnaanerinut tunngasut uppernarsaatit, pingaartumik:
   1. Nerukkaatissanut akuutissat:

* akuutissanik pilersuiffiusup suliffeqarfiup aqqa najugaalu, akuutissiat tunniunneqartut suuneri annertussusaalu aamma immikkoortitat normuat.

1. akoorikkat:

* akuutissanik pilersuiffiusup suliffeqarfiup aqqa najugaalu, ulloq tunniussiffiusoq, akoorikkat tunniunneqartut suuneri annertussusaalu aamma immikkoortitat normuat

1. nerukkaatissanut akussat/nersutaatit nerisassaat:

* akuutissanik/akooriikkanik tunisassiortup imaluunniit pilersuiffiusup aqqa najugaalu, akooriikat atorneqartut suuneri annertussusaalu aamma immikkoortitat normuat --- nerukkaatissanik aamma nerukkaatissanut ilapittuutinik pilersuisup aqqa najugaalu kiisalu ulloq pilersuiffiusoq
* nerukkaatissanut akut suuneri, annertussusai katitigaanerilu
* nersutaatit nerisassiat imaluunnit nerukkaatissiat suuneri annertussusaalu,ulloq tunisassiorfik kiisalu pisisup aqqa najugaalu (assersuutigalugu nunaatilik imalunniit nerukkaatissiorfiit).

TUNISASSIAT PILLUGIT MAALAARUTIT UTERTITSINERLU

1. Nerukkaatissiorfimmi pisortat maalaarutinik nalunaarsuinermut suliarinninnermullu aaqqissuussinermik atulersitsissapput.
2. Tamanna pisariaqartutut paasineqarpat tunisassiat nassiussuiffinniit sukkasuumik utertinnissaannut aaqqissuussinermik eqqussissapput. Tunisassiat utertinneqartut qanoq pineqarnissaannut suleriaatsinik allatanik aalajangersaassapput, tunisassiallu, kingumut tuniniaqqissinnaaneri sioqqullugu, pitsaassutsimik nakkutilliinikkut nutaamik nalilerneqassallutik.

# Ilanngussaq 3

Kalaallit Nunaanniit anninneqartussatut aalajangikkanik nerukkaatissanik tuniniaaneq pillugu Kalaallit Nunaannut nalunaarut naapertorlugu akuerisaasut akuutissiat:

* teknologiikkut akuutissiat: »antioxidantinut« ilaasut akuutissiat: akuutissiat annertunerpaamik imaqarnissaanik aalajangersarneqarsimasut kisimik.
* **Ilanngussaq 4**

Suuneranik ilisarnaammut normu imatut aaqqissugaassaaq:

1. Naqinneq »α«, nerukkaatissiorfik akuerineqarsimappat.
2. Kalaallit Nunaannut ISO-kode.
3. Nunami tunuliaqutaasup normua amerlanerpaamik alfami kisitsisinik arfineq pinngasunik naqinnertalik.

# Ilanngussaq 5

**EU-mut avammut niuerutigineqartussat aalisakkanikt qajuusaasiornermut immikkut piumasaqaatit.**

Tamugartortunit allaanerusunik, uumasut meqqullit eqqaassanngikkanni, uumasunik kinguaassiortitanik allanik nerukkaatissatut aalajangikkanik aalisakkanit qajuusaasiornermut immikkut piumasaqaatit uku atuupput:

1. Aalisakkanit qajuusaasiat suliareqqiisarfinni suliarineqassapput, tak. aalisakkanit uulia, aalisakkanit qajuusaasianik, aalisakkanit uulianik, aalisakkanik panertunik aalisakkanillu nutaanik tunisassiat nerisassatut aalajangiussaanngitsut suliarineri pillugit Kalaallit Nunaannut nalunaarut, tunisassianit ukunannga suliaqarnermik taamaallaat suliaqartut:
2. uumasut imarmiut, imaani miluumasut minillugit:
   * aalisakkat Agnatha-mut aamma Chondrichthyes'imut aamma Osteichthyes'imut ilaasut
   * qimerloqanngitsut, Molusca'mut ilaasut
   * peqqut, Crustacea'mut ilaasut
3. litra i) eqqaaneqartunit allaanerusut qimerloqanngitsut kinguaassiortitat allat, imaluunniit
4. nerpissuut Asterias rubens'imut ilaasut, suliffeqarfiit inuuussutissalerisut pillugit Kalaallit Nunaannut nalunaarummi, ilanngussaq 1-imi, taannalu naapertorlugu immikkoortiterneqarsimasutut nassuiarneqartut tunisassiorfiusumi katersorneqartut.
5. Oqaasertaq »Aalisakkanit qajuusaasiat — tamugartortunut nerukkaatissani atorneqaqqusaanngillat, tamugartortut sungiussitinneqarsimanngitsut minillugit« niuernermi allagartami imaluunniit peqqinnissamut uppernarsaammi ilaasumi erseqqissumik allassimassaaq, suna attuumassutaanersoq malillugu, aalisakkanit qajuusaasiat suliareqqiisarfinni suliarineqassapput, tak. aalisakkanit uulia, aalisakkanit qajuusaasianik, aalisakkanit uulianik, aalisakkanik panertunik aalisakkanillu nutaanik tunisassiat nerisassatut aalajangiussaanngitsut suliarineri pillugit Kalaallit Nunaannut nalunaarut, § 19 kiisalu aalisakkanit qajuusaasianut allagartami.